Իրաք-սիրիական սահման

Իրաք-սիրիական սահման, պետական սահման, որն իրարից բաժանում է Սիրիայի Արաբական Հանրապետությունը և Իրաքի Հանրապետությունը։ Երկու երկրներն իրարից բաժանող սահմանագիծը ձգվում է շուրջ 599 կիլոմետր (372 մղոն)՝ անցնելով Վերին Միջագետքով և Սիրիական անապատով։ 1920-23 թվականների Պոլ-Նյուքամբի համաձայնագրով սահմանվել է իրաք-սիրիական սահմանագիծը։ Մինչ այդ տեղանքի սահմանները որոշվել էին 1916 թվականի Սայքս-Պիկոյի համաձայնագրով։ 1932 թվականին Ազգերի լիգայի հատուկ հանձնաժողովի եզրակացության արդյունքում սահմանագիծն ստացել է իր ներկայիս տեսքը։

Սույն սահմանագիծը, մինչև 1958 թվականը, եղել է Սիրիական Հանրապետության (1946-1963 թթ․) և Իրաքի թագավորության, իսկ 1961 թվականից սկսած՝ Սիրիայի Արաբական Հանրապետության և Իրաքի Հանրապետության սահմանագիծը։

Սահմանն անցնում է Վերին Միջագետքով՝ սկսվելով Իրաք-Սիրիա-Թուրքիա սահմանից, որը գտնվում է Տիգրիս գետի հովտում։ Նախկինում գրեթե միանման սահմանագիծն իրարից տարանջատել է Օսմանյան կայսրության Մոսուլի և Դիարբեքիրի վիլայեթները։

Ռաբիա քաղաքի մոտ գտնվող անցակետը հատում է Ալ-Շադդադի-Մոսուլ ճանապարհը։

Սիրիայի Աբու Քամալ և Իրաքի Էլ Քայիմ քաղաքների միջև, Էլ Քայիմ անցակետից դեպի հյուսիս, սահմանը հատում է Եփրատ գետը։

Եփրատ գետից սկսած սահմանն անցնում է Սիրիական անապատով (նախկին Դեր Զորի սանջաք) դեպի Իրաք-Սիրիա-Հորդանան սահմանակետ։ Սահմանն անցնում է Իրաքի Էլ Վալեդ և Սիրիայի Էլ Թանֆ քաղաքների միջով։ Սահմանի երկու կողմերում գտնվում են պաղեստինյան փախստականների ճամբարները, որոնք կրում են, համապատասխանաբար, Էլ Վալեդ և Էլ Թանֆ անվանումները։

[[Սիրիայի քաղաքացիական պատերազմ]|Սիրիայի] և Իրաքի քաղաքացիական պատերազմների ընթացքում սահմանի երկայնքի մեծ մասն անցել է Իրաքի և Լևանտի իսլամական պետություն ահաբեկչական խմբավորման հսկողության տակ, չնայած, որ սահմանի հյուսիսային անցակետերը գտնվում էին քրդական հսկողության տակ, հատկապես Ռոջավայի և Իրաքյան Քուրդիստանի միջև ընկած անցակետերը։ Սեմալկա անցակետը գտնվում է Տիգրիս գետի վրա կառուցված կամրջի վրա, որը կառուցվել է Քուրդիստանի տարածքային կառավարության կողմից՝ Սիրիայի քաղաքացիական պատերազմի ժամանակ։ Անցակետը գտնվում է Սիրիա-Իրաք-Թուրքիա սահմանից 1 կիլոմետր դեպի հարավ՝ Իրաքի Ֆայս Քաբուր քաղաքից դեպի հյուսիս։

Ծանոթագրություններ

Արտաքին հղումներ 
 Kathy Gilsinan, The Many Ways to Map the Islamic 'State', The Atlantic, 27 August 2014.

Իրաք-Սիրիա սահման
Իրաքի սահմաններ
Սիրիայի սահմաններ
Միջազգային սահմաններ